AlexejDobrolubov/national_council_slovak_2010 huggingface dataset:
6. schôdza NR SR - 4.deň - A. dopoludnia
Dátum: 2020-04-24
Poslanec: Sloboda, Radovan (SaS)
Druh vystúpenia: Vystúpenie s faktickou poznámkou

68. Ďakujem pekne za slovo, pán predsedajúci. Pán poslanec Blanár, vy ste hovoril niečo o absolútnej priorite tejto vlády. Ja vám teraz vymenujem niekoľko absolútnych priorít. Skúste, skúste sám uhádnuť, koho to bolo absolútne priority. Tak napríklad: diaľnica do Košíc do roku 2010, Veľký Slavkov, predaj emisií, sociálne podniky, rekonštrukcia Bratislavského hradu, TIPOS, Star EU, kauza Popolček, majetok Vojenského spravodajstva, mýtny tender, Gorila alebo ako sa zháňajú peniaze vlastnou hlavou, Budamar, cétečká, Duslo Šaľa, rekonštrukcia Váhostavu, teta Anka, komponenty a technológie na ministerstve vnútra, ako sa balia peniaze do alobalu, DPH-čky, masér, sused Roberta Fica Bašternák, ďalší sused Roberta Fica Marian Kočner, grófka Rošková, kamoši z Talianska, Trošková, Jasaň, únos Vietnamca, TIPOS 2, Mochovce, Jankovská, pán Kajetán, Bonul a Bödör, Slavia Capital a Kvietik. Pán poslanec, toto sú absolútne priority. Koho vlády to boli absolútne priority? Ďakujem za slovo. (Potlesk.)
6. schôdza NR SR - 3.deň - B. popoludní
Dátum: 2020-04-23
Poslanec: Sloboda, Radovan (SaS)
Druh vystúpenia: Vystúpenie s faktickou poznámkou

32. Ďakujem za slovo, pán predsedajúci. Ja by som chcel vyjadriť veľké potešenie tomu a z jednoznačnej zhody vládnej koalície v konštatovaní, kam patríme. A to, že patríme do západnej hemisféry, pretože v minulosti toto nebolo celkom jasné. My sme síce blikali na západ, ale volant sa krútil akosik aj na východ. Toto ma dneska mimoriadne teší. Ja som veľmi rád, že aj Slováci vo voľbách vyjadrili svoj jasný názor, kde, kam chcú patriť a som rád, že v podstate v tejto Národnej rade sú ľudia s iným názorom, ktorí zaplnia sotva dve lavice. Ďakujem.
6. schôdza NR SR - 1.deň - B. popoludní
Dátum: 2020-04-20
Poslanec: Sloboda, Radovan (SaS)
Druh vystúpenia: Vystúpenie s faktickou poznámkou

84. Ja ďakujem za slovo, pán predsedajúci. Chcem len v podstate podporiť a zopakovať svojimi slovami, čo povedal kolega a predrečník. Všetky opatrenia súvisia... (Prerušenie vystúpenia predsedajúcim.) Laurenčík, Milan, podpredseda NR SR Musíte reagovať na predrečníka. Sloboda, Radovan, poslanec NR SR Reagujem na rozpravu. Všetky opatrenia, na pána Kamenického reagujem, všetky opatrenia v tomto období prijaté v súvislosti a ktoré pomáhajú podnikateľom, tak všetky súvisia s covidom. Ďakujem veľmi pekne.
5. schôdza NR SR - 1.deň - A. dopoludnia
Dátum: 2020-04-07
Poslanec: Sloboda, Radovan (SaS)
Druh vystúpenia: Vystúpenie s faktickou poznámkou

75. Ďakujem za slovo, pán predsedajúci. Ja by som, pán poslanec Kotleba, vy ste v úvode svojho vystúpenia povedal, že ľudia nemôžu ísť do práce kvôli opatreniam vlády, a nie kvôli koronavírusu. To si myslím, že je zásadné nepochopenie celej situácie, pretože koronavírus sem neprišiel opatrením vlády. Opatrenia vlády sú reakcia na koronavírus. Ďakujem.
60. schôdza NR SR - 3.deň - A. dopoludnia
Dátum: 2022-03-17
Poslanec: Schlosár, Rastislav (ĽS Naše Slovensko)
Druh vystúpenia: Vystúpenie s faktickou poznámkou

8. Ja by som kolegu Kotlebu doplnil iba v tom, že pomôcť utečencom, resp. azylantom je jedna vec, ale snaha o ich integráciu na Slovensku aj vo forme toho, že im budeme poskytovať nejaké integračné príspevky, tak to je niečo úplne iné, lebo integrovať utečencov, resp. azylantov, to už nie je len o tom, že ich sem pustíme, že sa budeme o nich možno dočasne starať, že im budeme pomáhať, keď utiekli pred vojnou, a potom, keď tá vojna skončí, tak sa do svojich domovských štátov vrátia. Integrácia znamená, že tu, v podstate znamená, zostanú natrvalo, že sa tu usadia, že tu budú možno pracovať niektorí, možno niektorí ani nebudú vôbec pracovať. No ale to v každom prípade, každý, kto uvažuje nad tým rozumne, tak vie, že to znamená totálne ohrozenie jednak slovenského trhu práce, slovenských zamestnancov a znamená to aj obrovské riziko vôbec pre demografiu na Slovensku, pretože... a vôbec pre etnické zloženie, lebo uvedomme si, že ak sa sem dovalí 0,5 mil. utečencov a je jedno úplne, z akej krajiny teraz príde, tak to úplne zmení štruktúru slovenskej spoločnosti a môže nás to naozaj aj ako štát, aj ako národ ohroziť. A naozaj platí aj to, že štát sa nesmie ani vláda sa nesmie správať k vlastným občanom a k vlastnému národu ako macocha, nemôže uprednostňovať cudzincov, nemôže uprednostňovať nejakých cudzích ľudí pred svojimi vlastnými občanmi. To je absolútne neprijateľné. A štát, ktorý sa takto správa, tak jednoducho to taký tu... alebo takúto vládu, ktorú, ktorá uprednostní cudzích pred vlastnými, tak treba okamžite vymeniť.
59. schôdza NR SR - 1.deň - B. popoludní 5
Dátum: 2022-02-25
Poslanec: Schlosár, Rastislav (ĽS Naše Slovensko)
Druh vystúpenia: Vystúpenie s faktickou poznámkou

71. Ja by som kolegu Kotlebu doplnil iba v tom, že toto vypnutie nepohodlných, pre vládu nepohodlných internetových stránok je len prvým krokom k totálnej cenzúre všetkých nevyhovujúcich informácií tuná na Slovensku, pretože po tomto, po tomto, čo ste tu teraz predložili, sa už chystá niečo ďalšie a to, čo už avizovala aj samotná ministerka spravodlivosti Mária Kolíková, keď chce trestať dokonca, nielenže vypínať stránky, ako teraz rokujeme dnes, ale chce doslova trestať ľudí, trestať väzením ľudí za to, že budú šíriť nepravdivé informácie, samozrejme nepravdivé, z jej pohľadu nepravdivé, to je jedna vec. A druhá vec, už keď tu hovoríte o tých závažných dezinformáciách, na základe ktorých sa majú vypínať tie weby, tak ja v tom prípade žiadam, aby sa v prvom rade vypli webové stránky Markízy, SME, Nového času a ďalších médií hlavného prúdu, z ktorých z 90 % šíri tie najzávažnejšie a najnebezpečnejšie hoaxy a dezinformácie za posledné roky, a to konkrétne ten, že v Iraku sa nachádzajú zbrane hromadného ničenia. Americké dezinformácie, ktoré viedli dokonca ku vojne. Čiže najskôr vypnite tieto médiá hlavného prúdu, ktoré najviac poškodzovali týmito svojimi klamstvami celý svet.
59. schôdza NR SR - 1.deň - B. popoludní
Dátum: 2022-02-25
Poslanec: Schlosár, Rastislav (ĽS Naše Slovensko)
Druh vystúpenia: Vystúpenie s faktickou poznámkou

32. Pán poslanec Osuský, vy ste vo svojom prejave na jednej strane kritizovali to, že Ruská federácia neuznáva existenciu ukrajinskej štátnosti, v tomto sme sa asi zle vyjadrili, ale na druhej strane ste v tom istom prejave neváhali hovoriť o prvej Československej republike, ako o nejakom, ako o nejakej československej vlasti, našej vlasti, hoci to bol štát, a vy to veľmi dobre viete, ktorý nielenže nám neuznával nejakú slovenskú štátnosť, on nám nechcel dopriať ani len autonómiu za normálnych okolností a neuznával dokonca existenciu ani len slovenského národa. Takže vy ste svojím spôsobom v podstate obyčajný pokrytec a do histórie absolútne nevidíte.
55. schôdza NR SR - 8.deň - A. dopoludnia
Dátum: 2022-02-15
Poslanec: Schlosár, Rastislav (ĽS Naše Slovensko)
Druh vystúpenia: Vystúpenie s faktickou poznámkou

28. Zareagujem na faktickú poznámku pána poslanca Kyselicu. Pán poslanec, čo z toho, čo som hovoril, bolo prekonané? Lebo povedali ste, že tam boli tie pripomienky, ktoré som mal, že tie sú už prekonané, že to je už nejaké neaktuálne, tak, prosím vás, vystúpte tu v rozprave a povedzte teda, čo z toho bolo prekonané, lebo naozaj odborná verejnosť to nevníma tak, že to bolo prekonané, vníma to tak, že boli urobené síce nejaké ústupky, ale v zásade sa nič to, čo vytýkali tomuto návrhu, tej samotnej koncepcii zmeny súdnej mapy, že nič z toho nebolo prekonané, že naďalej sa to realizuje. To, že ste si to vy schválili vo vláde a že to prešlo formálnym pripomienkovým konaním, neznamená, že sa tie pochybnosti, ktoré verejnosť má, odstránili. Takže kľudne vystúpte, povedzte, čo bolo prekonané, v čom ste ustúpili a čo chcete teda, aké zmeny chcete ešte docieliť, keď tvrdíte teda, že toto nie je teda nejaký finálny návrh. Tak kedy príde ten finálny návrh? Alebo čo má byť predmetom toho finálneho návrhu?
55. schôdza NR SR - 7.deň - A. dopoludnia
Dátum: 2022-02-11
Poslanec: Schlosár, Rastislav (ĽS Naše Slovensko)
Druh vystúpenia: Vystúpenie v rozprave

192. Vážené panie poslankyne, vážení páni poslanci, predkladáme tu dnes návrh zákona, ktorým sa mení a dopĺňa zákon č. 523/2004 o rozpočtových pravidlách verejnej správy a o zmene a doplnení niektorých zákonov. Tento predložený návrh zákona má za cieľ výrazne obmedziť plytvanie verejnými zdrojmi a ušetriť prostriedky vo výške okolo dvoch až troch miliárd eur ročne v štátnom rozpočte. Viac povedia moji kolegovia v rozprave.
55. schôdza NR SR - 7.deň - A. dopoludnia
Dátum: 2022-02-11
Poslanec: Schlosár, Rastislav (ĽS Naše Slovensko)
Druh vystúpenia: Vystúpenie s faktickou poznámkou

170. Ďakujem kolegom za faktické poznámky. Pán poslanec Taraba, ja súhlasím s tým, že rodičia sú vždy zodpovední za výchovu svojich detí bez ohľadu na to, či sú tie deti najmenšie, alebo sú už dospelé. Na druhej strane tu sa rozprávame o trestnoprávnej zodpovednosti, kde rodičia môžu byť zodpovední za trestné činy svojich detí len vtedy, pokiaľ tie deti samotné nie sú dostatočne mentálne zrelé a vyspelé na to, aby posúdili, čoho sa dopustili. Ja som presvedčený, a nie je to len nejaký môj výmysel, už sme tam citovali aj teda, alebo poukazovali na iné štáty, ktoré tiež rovnako ako my vychádzame, vychádzajú z istých, dá sa povedať, názorov odborníkov, ktorí tvrdia jednoducho, že osoby, ktoré sú už vo veku 12 rokov, sú dostatočne vyspelé na to, aby posúdili následky svojho protiprávneho konania. Možno by som mohol položiť takú inú otázku, že keď si hovoril, že 12 rokov, prečo nie 12 rokov jeden mesiac, tak rovnako by sme potom mohli položiť otázku, prečo nie, ja neviem, 14 rokov a jeden mesiac, lebo aj dnes je tá hranica stanovená na 14 rokov bez toho, aby niekto si to nejakým spôsobom vedel hlavne zdôvodniť, že prečo práve 14 rokov, lebo naozaj ľudia asi nedospievajú v 14 rokoch, vieme, že to býva omnoho skôr, pokiaľ ide hlavne o takéto veci. Takže to k tej hranici 12 rokov. Len ja som tomu teraz nepochopil, že či chceš nejakým spôsobom hľadať cesty, ako trestať rodičov v tomto prípade, či máme teda posielať, ak sa nejaký 13-ročný dopustí trestného činu, tých rodičov do väzenia, alebo teda si myslíš, že ten 13-ročný chlapec alebo dievča, ktoré naozaj urobí niečo zlé, urobí nejaký brutálny zločin, či by podľa teba postačovalo, keby išiel iba do nejakého nápravného zariadenia, do nejakého detského domova alebo takého nejakého zariadenia a či si myslíš teda, že by mal byť, že by nemal byť potrestaný tým, že pôjde priamo do väzenia za takéto zločiny.
55. schôdza NR SR - 7.deň - A. dopoludnia
Dátum: 2022-02-11
Poslanec: Schlosár, Rastislav (ĽS Naše Slovensko)
Druh vystúpenia: Vystúpenie s faktickou poznámkou

152. Ďakujem kolegom za faktické poznámky, vyjadrím sa len k pánovi poslancovi Kazdovi. Pán poslanec, vy ste vlastizradca! Všetci, čo ste zahlasovali za túto okupačnú dohodu, ste takisto vlastizradcovia, ale, bohužiaľ, nie v zmysle Trestného zákona, čiže áno, ja som si vedomý toho, že tú literu zákona, tú skutkovú podstatu trestného činu, tak ako je dnes definovaná v Trestnom zákone, vlastizrady, tú naozaj nenapĺňate. Ale nie preto, že by ste nekonali úklady proti Slovenskej republike. Nie preto, že by ste hlasovaním neohrozovali suverenitu Slovenskej republiky a ústavné zriadenie, že by ste to nerobili v spojení s cudzou mocou, ale len preto, lebo tá skutková podstata predpokladá, že to robíte násilím alebo hrozbou násilia. Tak je, bohužiaľ, dneska postavený Trestný zákon. Toto, samozrejme, my chceme zmeniť aj na najbližšom, najbližšej schôdzi navrhneme zmenu definície trestného činu vlastizrady tak, aby ste tento trestný čin naozaj napĺňali. Čiže toľko k tomu. Ja som nikdy netvrdil, že ste sa dopustil toho trestného činu vlastizrady, ale to, že ste sa dopustili fakticky vlastizrady, tak ako to chápe spoločnosť a verejnosť, tak to jednoducho fakt je. A naozaj ako nejakým spôsobom by som nekritizoval to, že ľudia vám tam lepia niečo. Je to jednoducho odozva národa, odozva ľudí na to, čoho ste sa dopustili. A čo iné ste nakoniec aj čakali? Čo iné ste čakali za to, čo ste urobili?
57. schôdza NR SR - 1.deň - B. popoludní 3
Dátum: 2022-02-08
Poslanec: Schlosár, Rastislav (ĽS Naše Slovensko)
Druh vystúpenia: Vystúpenie s faktickou poznámkou

20. Ďakujem. Po týchto naozaj tvrdých, ale pravdivých slovách, ktoré patrili generálnemu prokurátorovi Marošovi Žilinkovi a ktoré tu mal pôvodne aj predniesť v pléne Národnej rady, sa naozaj ani nedivím poslancom vládnej koalície, že robili všetko pre to, aby mu zabránili jemu osobne vystúpiť a predniesť tieto slová, pretože sú to jednoducho pravdivé, silné argumenty od kompetentného, odborne fundovaného človeka a toto sa naozaj veľmi zle počúva každému, kto mal v pláne túto okupačnú dohodu podporiť, pretože v plnej miere, v plnej miere naozaj demaskuje to, aká hra sa tu hrá. A demaskuje tvár všetkých tých zradcov a zapredancov, ktorí tu sedia a ktorí sa chystajú túto okupačnú dohodu podporiť. Ak aj po tomto všetkom ešte sa tu nájde niekto, kto za túto okupačnú dohodu zdvihne svoju ruku a bude za to hlasovať, tak potom naozaj už nemajú žiadne ospravedlnenie, žiadne argumenty na to, že všetko, čo tu konajú a robia, ak za to zahlasujú, bude len obyčajná špinavá vlastizrada.
40. schôdza NR SR - 3.deň - B. popoludní
Dátum: 2021-09-21
Poslanec: Stančík, Andrej (OĽANO)
Druh vystúpenia: Vystúpenie s faktickou poznámkou

157. Ďakujem za slovo. Pán Blanár, vy ste asi sami neverili tomu, čo ste hovorili, a to, čo ste povedali na konci, tak to už bol naozaj, naozaj veľmi vysoký vrchol demagógie. To, že nechápete ten sarkazmus, ktorým Igor Matovič hovoril o NSDAP, myslím, že nikto súdny asi nie je presvedčený o tom, že Igor Matovič chce, aby bolo OĽANO (povedané so smiechom) naozaj ako NSDAP, na to tu máme iné strany. Vy ste to ešte potom spájali s pánom Naďom a vy ste spravili takú zvláštnu, taký zvláštny mostík, ako kebyže chcete naznačiť, že vlastne cieľom ministra obrany Jara Naďa je prepísať dejiny SNP, pretože my sme vlastne nejakí fašisti. Tak to, tak to v podstate vyznelo a to už je fakt tak hrubá demagógia a také skrúcanie toho, čo bolo povedané, že tomu sám nemôžte uveriť, a v podstate to aj tak vyznelo, že to ste len dali len tak do éteru. Každopádne nie je to OĽANO, ktoré sa bratríčkuje s fašistami, na to sa treba pozerať do vlastnej strany.
40. schôdza NR SR - 2.deň - A. dopoludnia
Dátum: 2021-09-17
Poslanec: Stančík, Andrej (OĽANO)
Druh vystúpenia: Vystúpenie s faktickou poznámkou

214. Ďakujem za slovo. Ďakujem kolegom za slová podpory a ďakujem za to, že avizovali, že budú hlasovať za toto uznesenie. Myslím, že ako ste povedali, je to veľmi dôležitý signál pre rôzne menšiny, ktoré sú zahrnuté v uznesení. Ešte teda k exkolegovi Miroslavovi Kollárovi, tak samozrejme, že ja chápem túto výtku, ak to teda bola výtka, len ja som tým chcel zdôrazniť samotný fakt, že o čom je toto uznesenie. To, samozrejme, neznamená, že by sa mali rezignovať a ja sám verím, že veci, ktoré si spomenul, týmto parlamentom prejdú. A myslím si, že je už trochu načase, keďže sme v 21. storočí, aj keď niekedy z tých debát v pléne sa to úplne nezdá.
35. schôdza NR SR - 2.deň - A. dopoludnia
Dátum: 2021-07-24
Poslanec: Stančík, Andrej (OĽANO)
Druh vystúpenia: Vystúpenie s faktickou poznámkou

176. Ďakujem za slovo. Tak ďakujem veľmi pekne kolegom za slová podpory. Pán Taraba tu hovoril o pavede. No, možno by sa ako správny katolík mal radiť tým, čo napríklad povie pápež alebo cirkev, ktorá odporučila očkovanie na základe vedy a vedeckých autorít. Pán Kuffa, úprimne, klobúk dole, že ste išli pomáhať. Naozaj je to pekné gesto, takže to si naozaj cením aj napriek tomu, že ste teda so mnou nesúhlasili. Pán Mizík tu hovoril o prázdnych frázach. Ja neviem, pán Mizík, či sa niekedy počúvate, vy keď hovoríte v rozprave, lebo to by ste potom toto nepovedali. Pán Kotleba hovorí, že som narcis, čo je také zvláštne od človeka, ktorý sa dal titulovať vodca, ktorý v snahe byť unikátnym si rozstrihá dámsku podprsenku a nosí to ako respirátor. Pán Medvecký, o tom Izraeli, tak ja neviem, že odkiaľ máte, že ja som nejaký super fanúšik Izraela, ale to možno hovorí viac o vás ako o mne. Každopádne teraz som dostal správu, že v Izraeli iba jeden zo 61 hospitalizovaných pod vek 60 mínus je plne zaočkovaných. Takže trošku nabudúce si pozrite dáta. Ešte jedna vec. Nie, nám nediktuje EÚ, čo máme robiť. Nám to diktuje Soros, Soros, to si zapamätajte, prosím vás. Ďakujem. (Smiech v sále.)
35. schôdza NR SR - 2.deň - A. dopoludnia
Dátum: 2021-07-24
Poslanec: Stančík, Andrej (OĽANO)
Druh vystúpenia: Vystúpenie s faktickou poznámkou

74. Ďakujem za slovo. Pán Suja, vy tu zvyknete nadávať na pána Krčméryho hore-dole, ako keby bol naozaj jediný človek, ktorý sa vyjadruje ku COVID-u. A vy stále hovoríte to, čo povedal, myslím, že ešte počas prvej vlny niekedy v apríli, že podľa neho COVID vymizne. A to bolo vtedy, keď ešte nikto nevedel, ako táto choroba sa bude vyvíjať. To bol jeho názor a mýliť sa môže každý. Ale prečo necitujete ďalších expertov? Veď tu je vedecký konsenzus naprieč štátmi, napriek svetom, že vakcíny sú jediná cesta von z očkovania. Vy tu stále hovoríte o tom, aké očkovanie je obrovský farma biznis. No, žijeme v kapitalizme teda, aj keď niektorým sa to možno nepáči, je tu voľný trh a jednoducho spoločnosti generujú zisk. Ale je to trošku paradox, pretože vakcíny sú naozaj že najlacnejšia cesta, ako bojovať s pandémiou. Si zoberme, že plne zaočkovaný človek Pfizerom stojí menej ako jeden PCR test, ako jeden PCR test, ktorý sa musí stále a stále opakovať. A aj v tomto návrhu bolo, teda tá dohoda bola, že dva PCR testy mesačne by boli zdarma pre každého. To znamená, že naozaj my sa tu bavíme o 20 eurách za jedného zaočkovaného ako o obrovskom farma biznise. A pritom už len hospitalizácia jedného človeka stoji 2-tisíc eur. Lieky na koronavírus sú extrémne drahé, takže ak by sme chceli naozaj robiť farma loby alebo loby pohrebným službám, tak vakcíny jednoznačne odmietneme.
35. schôdza NR SR - 1.deň - B. popoludní
Dátum: 2021-07-23
Poslanec: Stančík, Andrej (OĽANO)
Druh vystúpenia: Vystúpenie s faktickou poznámkou

157. Ďakujem za slovo. To, že tu pán Mazurek asi už dáva video na facebook, tak tu nie je. Ale to, že on tu hovorí o... (Výkriky z pléna.) A, pardon, ste neodišli, tak... (Výkriky z pléna.) Pardon, ospravedlňujem sa, ospravedlňujem sa, zdravím. To, že hovoríte o parlamentnej kultúre, je trošku také, trošku cynické, pretože naozaj to, čo vy tu predvádzate, tuto pána Kazdu častujete invektívami, hovoríte o jeho IQ, neviem, či ste odteraz už aj expert na meranie IQ z diaľky. Ale naozaj vy ste k tej kultúre vôbec alebo vôbec neprispeli. A ďalšia vec, vy tu naozaj rok a pol využijete každú jednu konšpiráciu. Namiesto, my máme naozaj unikátnu opozíciu na Slovensku. Pretože normálna opozícia v Európe, aj keď s tou vládou nesúhlasí, tak v tých základných veciach sa spoja. Pretože COVID neni téma iba politiky, COVID je téma záchrany ľudských životov. Vy ale využijete všetko len preto, aby ste si kopli. Vy ste tu hovorili pred pol rokom o ivermektíne ako naozaj o tom svätom gráli boju proti COVID-u a dnes zistíme, čo sme všetci už dávno vedeli, že to nemá žiadny zmysel a žiadny účinok, ale nevadí. O ľudských právach hovoríte stále, ale iba keď sa to týka niekoho, kto je nezaočkovaný. Ale keď sú to napríklad ľudské práva Rómov alebo, nedajbože, homosexuálov, tak toto už nie, toto už nie. Tam už ľudské práva nie. A na konci, ja som bol asi potom v niektorých, bol som v Rakúsku aj v Nemecku a tam ten apartheid asi vládne tiež, keďže napríklad v Rakúsku dnes, keď je dobrá epidemiologická situácia, do hotelu – očkovanie alebo test, v reštauráciách – očkovanie alebo test, fitko – očkovanie alebo test. A myslím, že do konca augusta to presun dokonca hradí zo štátu, takže si budete musieť pekne zaplatiť. Bol som v Berlíne, takisto očkovanie alebo test. Takže ja neviem, že či celá Európa je teraz podľa vás apartheid, lebo vy tu vytvárate obraz toho, ako keby že my robíme niečo zvláštne, a pritom je to skoro v každej európskej krajine. V Maďarsku, keď už hovoríme o Orbánovi, ten orbánsky zákon tu máte, vás bez očkovania nepustia do reštaurá... (Prerušenie vystúpenia časomerom.)
35. schôdza NR SR - 1.deň - B. popoludní
Dátum: 2021-07-23
Poslanec: Stančík, Andrej (OĽANO)
Druh vystúpenia: Vystúpenie s faktickou poznámkou

141. Ďakujem za slovo. Pán Beluský, forma ako vždy korektná, obsah trošku plný nezmyslov. Ja sa budem asi znova opakovať, ale vy tu v jednom kuse všetci stále opakujete, že vakcíny nie sú účinné, a len aby som vám nekrivdil, tak to hovorí aj zvyšok opozície, takže komu česť, tomu česť. Ale veď my už teraz máme že žijúce príklady krajín, kde jasne vidíme, že to očkovanie má zmysel. Británia sa rozhodla, že bude žiť s COVID-om. A ja som za, v kľude, žime s COVID-om, ale všetci to tu hovoria ako nejaký príklad toho, že vlastne ten COVID nie je až taký problém a nepovedia znova to bé, že Británia má zaočkovaných 90 % dospelej populácie. A napriek tomu, že má znova explóziu nakazených horšiu, ako mala v druhej vlne, tak tam nezomiera skoro nikto. (Reakcie z pléna.) Laurenčík, Milan, podpredseda NR SR Pán poslanec, pokračujte, nech sa páči. Stančík, Andrej, poslanec NR SR Ďakujem. Tak tam nezomiera skoro nikto. Takže my tu máme už dnes jasný dôkaz toho, že vakcíny fungujú, pretože zabraňujú ťažkému, ťažkému COVID-u, nemocníc, zahlteniu nemocníc a zomieraniu. A vy tu stále hovoríte o biznise farma firiem, a pritom viete, ako drahé sú tie experimentálne lieky na COVID? Koľko stojí hospitalizácia jedného človeka? Koľko stojí banlanvivap, či jak sa volá táto, tento nový liek, veď to stojí, 2 000 euro stojí hospitalizácia jedného človeka oproti pár eurám za vakcínu. Takže naozaj neni to, že vy robíte skôr loby týmto firmám a okrem toho toto spochybňovanie očkovania je podľa mňa veľká loby pre pohrebné služby. Ďakujem veľmi pekne. (Ruch v sále.)
35. schôdza NR SR - 1.deň - A. dopoludnia
Dátum: 2021-07-23
Poslanec: Stančík, Andrej (OĽANO)
Druh vystúpenia: Vystúpenie s faktickou poznámkou

28. Ďakujem za slovo. Ja márne čakám dňa, kedy kolegovia z opozície prídu s nejakým riešením. Naozaj s reálnym riešením pandémie, pretože od začiatku vy všetko spochybňujete, či je to testovanie, či je to zatváranie, či je to očkovanie. Tu istú chvíľku vy ste propagovali ivermektín ako nejaký svätý grál boja proti COVID-u, ktorý sme používali asi ako jediní v Európe a to aj tak experimentálne, a na konci aj tá veľká štúdia o ivermektíne bola vlastne klamstvom, takže, ako sme hovorili, nemá to žiadny účinok. Ale o očkovaní vy buď zavádzate, alebo jednoducho neviete. Pretože vy ste hovorili, že ale v Británii a v Izraeli sú zaočkovaní, a napriek tomu sú ľudia nakazení. Veď v poriadku, áno, keď ste povedali á, povedzte aj to bé. A to bé je, že Británia môže otvárať napriek tomu, že má 50-tisíc nakazených denne. A to z jedného jediného dôvodu, že ľudia tam nekončia v nemocniciach a ľudia tam nezomierajú. Pretože napriek tomu, že ste očkovaný, tak sa nikdy nehovorilo, že ten COVID nedostanete. Už od začiatku vedci viedli debaty, či bude aj očkovaný môcť prenášať COVID. A áno, môže, tá šanca je asi desaťkrát nižšia ako nezaočkovaný, čo má COVID. Ale tá hlavná pointa očkovania je, aby sme zabránili ťažkým priebehom COVID-u, aby sme odľahčili naše nemocnice a aby sme zabránili hromadnému zomieraniu ľudí. A to vy buď nechápete, alebo to chápete a naďalej klamete svojim voličom, pretože každá dezinformácia je dobrá v mene získania politických bodov. Ďakujem.